google/wiki40b huggingface dataset:
Νίκος Αλιβιζάτος

Βιογραφικά στοιχεία

Γεννήθηκε στην Αθήνα και είναι γιος του Κωνσταντίνου Αλιβιζάτου, καθηγητή Χειρουργικής και βουλευτή, και της Μαρίας (Λιλής) Θεοτοκά. Από την πλευρά του πατέρα του κατάγεται από την Κεφαλονιά και είναι εγγονός του πανεπιστημιακού και πολιτικού Νικολάου Αλιβιζάτου ενώ από την πλευρά της μητέρας του είναι ανηψιός του Γιώργου Θεοτοκά. Σπούδασε νομική στο Πανεπιστήμιο Αθηνών και το 1977 αναγορεύθηκε διδάκτωρ του Πανεπιστημίου Παντεόν-Ασσάς (Παρίσι ΙΙ). Την περίοδο 1980 - 1983 διετέλεσε ειδικός επιστήμονας στην Νομική Σχολή Αθηνών και το 1983 εξελέγη επίκουρος καθηγητής Συνταγματικού Δικαίου. Το 1988 εξελέγη αναπληρωτής καθηγητής και το 1992 τακτικός καθηγητής. Έχει παραμείνει για μεγάλα διαστήματα ως επισκέπτης ερευνητής στα Πανεπιστήμια Στάνφορντ (1989), Πρίνστον (1997) και Οξφόρδης (2005). Δικηγορεί στο Συμβούλιο της Επικρατείας και στο Ευρωπαϊκό Δικαστήριο Δικαιωμάτων του Ανθρώπου στο Στρασβούργο.
Στις 13 Φεβρουαρίου 2004 διορίστηκε υπηρεσιακός υπουργός Εσωτερικών, Δημόσιας Διοίκησης και Αποκέντρωσης στην κυβέρνηση Κώστα Σημίτη, θέση στην οποία παρέμεινε μέχρι και τις 10 Μαρτίου οπότε και ορκίστηκε η κυβέρνηση Καραμανλή. Έχει υπάρξει ιδρυτικό μέλος και γενικός γραμματέας της Ένωσης Ελλήνων Συνταγματολόγων, μέλος του Εθνικού Συμβουλίου Ραδιοτηλεόρασης (1989 - 1990), μέλος της Αρχής Προστασίας Προσωπικών Δεδομένων (1997 - 2002), πρόεδρος της Ελληνικής Ένωσης για τα Δικαιώματα του Ανθρώπου κ.α. Αρθρογραφεί τακτικά σε εφημερίδες όπως Το Βήμα, Τα Νέα, Η Καθημερινή κ.α.
Στις 17 Φεβρουαρίου 2015 ανακοινώθηκε η υποψηφιότητά του για τη θέση του Προέδρου της Ελληνικής Δημοκρατίας με την στήριξη του Ποταμιού και του Πανελληνίου Σοσιαλιστικού Κινήματος. Τελικά στην ψηφοφορία της 18ης Φεβρουαρίου, Πρόεδρος της Δημοκρατίας εξελέγη ο συνυποψήφιος Προκόπης Παυλόπουλος, με 233 ψήφους. Ο Νίκος Αλιβιζάτος απέσπασε 30 ψήφους.
Κατοικεί στην Αθήνα. Είναι παντρεμένος και έχει δύο παιδιά.
Ζωίδιο

Σε πολλά από τα κατώτερα ζώα (Κοράλλια, Μέδουσες, κλπ.) η αναπαραγωγή γίνεται με δύο τρόπους: με αυγά και με εκβλαστήσεις που συνεπάγονται ή όχι αποχωρισμό από τον γονέα και που πολύ συχνά τα προϊόντα τους δε μοιάζουν καθόλου με εκείνα που προέρχονται από το αυγό. Οι τελευταίες αυτές μορφές, που φαινομενικά αποτελούν ιδιαίτερα άτομα, έχουν πάρει το όνομα Ζωίδια.
Διαμέρισμα Σονσονάτε

Γεωγραφία

Το Σονσονάτε βρίσκεται δυτικά του Ελ Σαλβαδόρ. Στα νότια βρέχεται από τον Ειρηνικό ωκεανό. Συνορεύει στα δυτικά με το Αουατσαπάν, στα βόρεια με το Σάντα Άνα και στα ανατολικά με το Λα Λιμπερτάδ. Έχει έκταση 1.225,77 km². Είναι σε έκταση το ένατο μεγαλύτερο διαμέρισμα του Ελ Σαλβαδόρ, μετά το Ουσουλουτάν, το Σαν Μιγκέλ, το Λα Ουνιόν, το Σάντα Άνα, το Τσαλατενάνγκο, το Λα Λιμπερτάδ, το Μορασάν και το Αουατσαπάν.
Το ψηλότερο σημείο του διαμερίσματος είναι η κορυφή του ηφαιστείου Ισάλκο. Το Ισάλκο έχει ύψος 1.950 μέτρα και είναι το νεότερο ηφαίστειο του Ελ Σαλβαδόρ, καθώς δημιουργήθηκε το 1770. Οι συχνές του εκρήξεις του έδωσαν το προσωνύμιο «Φάρος του Ειρηνικού». Τελευταία φορά εξερράγη το 1966.

Δημογραφία

Το Διαμέρισμα Σονσονάτε είχε σύμφωνα με την απογραφή του 2007 438.960 κατοίκους. Είναι σε πληθυσμό το τέταρτο μεγαλύτερο διαμέρισμα του Ελ Σαλβαδόρ μετά το Σαν Σαλβαδόρ, το Λα Λιμπερτάδ και το Σάντα Άνα.
Bubsy in: Claws Encounters of the Furred Kind

Υποδοχή

Πριν κυκλοφορήσει το παιχνίδι, δέχτηκε μεγάλη επιδοκιμασία καθώς χαρακτηρίστηκε, με αρνητικό τρόπο, ως το επόμενο Sonic the Hedgehog ή Super Mario. Ο ίδιος ο Bubsy κέρδισε τον τίτλο "Μεγαλύτερος ενθουσιασμός για χαρακτήρα του 1993" του Electronic Gaming Monthly. Το ίδιο περιοδικό το βαθμολόγησε με 8 στα 10, ενώ το Nintendo Power με 72.5%. Το Bubsy κέρδισε και το βραβείο "Επιλογή γονιών", επειδή είναι διασκεδαστικό χωρίς να είναι βίαιο.
Μπαίηκερ

Ιστορία

Το Μπαίηκερ ανακαλύφθηκε το 1818 από την Καπετάνιο Ελίσα Φόλγκερ του φαλαινοθηρικού πλοίου Ισημερινός από το Ναντάκετ, που το ονόμασε "Νέο Ναντάκετ". Τον Αύγουστο του 1825 το ξαναείδε ο Καπετάνιος Όμπεντ Στάρμπακ με το Λόπερ, επίσης φαλαινοθηρικό πλοίο από το Ναντάκετ. Το όνομα του οφείλεται στον Μάικλ Μπαίηκερ, που το επισκέπτηκε το 1834.
Οι Ηνωμένες Πολιτείες πήραν την ιδιοκτησία του νησιού το 1857, αφού το διεκδίκησαν υπό την Πράξη Νήσων με Γκουανό του 1856. Το Ηνωμένο Βασίλειο ακολούθως προέβαλε διεκδικήσεις στο νησί, αλλά ήταν άκυρες λόγω των πρωιμότερων διεκδικήσεων από τις Ηνωμένες Πολιτείες. Τα αποθέματα γκουανό εξορύχθηκαν από Αμερικανικές και Βρετανικές εταιρείες κατά το δεύτερο μισό του 19ου αιώνα. Το 1935, άρχισε μια μικρή προσπάθεια αποίκισης του νησιού, όπως και στην διπλανή Νήσο Χάουλαντ. Ο οικισμός Μέγιερτον είχε έναν πληθυσμό 4 Αμερικανών που το εκκένωσαν το 1942 μετά τις Ιαπωνικές επιθέσεις από αέρα και θάλασσα. Κατά την διάρκεια του Β΄ Παγκοσμίου Πολέμου το κατείχε ο στρατός των Ηνωμένων Πολιτειών.
Από τον πόλεμο και μετά, το Μπαίηκερ είναι ακατοίκητο. Οι άγριες γάτες εξολοθρεύτηκαν το 1964. Η δημόσια είσοδος απαιτεί ειδική άδεια από την Υπηρεσία Αλιευμάτων και Άγριας Ζωής των Η.Π.Α. και γενικά περιορίζεται σε επιστήμονες και εκπαιδευτικούς.

Γεωγραφία

Το νησί βρίσκεται στον βόρειο Ειρηνικό Ωκεανό και είναι μικρό, με έκταση μόλις 1,64 χμ² και ακτογραμμή 4,8 χμ. Το κλίμα είναι ισημερινό, με μικρή βροχόπτωση, επίμονους ανέμους και δυνατή ηλιοφάνεια. Το έδαφος είναι χαμηλό και αμμώδες: είναι ένα κοραλλιογενές νησί που περιτριγυρίζεται από έναν περιβάλλοντα ύφαλο και έχει μια χαμηλωμένη κεντρική περιοχή. Το ψηλότερο του σημείο είναι 8 μέτρα πάνω από το επίπεδο της θάλασσας.   
Δεν υπάρχουν πηγές φρέσκου νερού. Το νησί είναι άδενδρο, με αραιή βλάστηση που αποτελείται από χορτάρια, περικοκλάδες στο έδαφος, χαμηλούς θάμνους και κάποια διασκορπισμένα ερείπια. Ένα νεκροταφείο και υπολείμματα κατασκευών από πρώιμο οικισμό βρίσκονται κοντά στο μέσο της δυτικής ακτής. Το νησί είναι κυρίως ένας τόπος φωλιάσματος και συλλογής τροφής για θαλασσοπούλια, ακτοπούλια και την θαλάσσια άγρια ζωή.  
Οι Ηνωμένες Πολιτείες διεκδικούν μια αποκλειστική οικονομική ζώνη 370 χμ (200 ναυτικά μίλια) και χωρικά ύδατα 22 χμ (12 ναυτικά μίλια).
Κατά την περίοδο της προσπάθειας αποίκησης του νησιού (1935 - 1942) το νησί πιθανόν ήταν στην ζώνη ώρας Χαβάης, που τότε ήταν 10,5 ώρες πίσω από την ώρα UTC. Καθώς τώρα είναι ακατοίκητο η ζώνη ώρας του είναι απροσδιόριστη, αλλά βρίσκεται σε νερά που η ναυτική ζώνη ώρας τους είναι 12 ώρες πίσω από την ώρα UTC.

Μεταφορές

Δεν υπάρχουν λιμάνια, και η αγκυροβόληση είναι δυνατή μονόν μεσοπέλαγα. Υπάρχει ένα σημείο αποβίβασης με βάρκα στο μέσο της δυτικής ακτής. Υπάρχει ένας εγκαταλελειμμένος αεροδιάδρομος από τον Β΄ Παγκόσμιο Πόλεμο, μήκους 1.665 μέτρων, που καλύπτεται εντελώς με βλάστηση και δεν χρησιμοποιείται.
Φυσικοί κίνδυνοι: Ο στενός περιβάλλοντας ύφαλος που περιβάλλει το νησί αποτελεί θαλάσσιο κίνδυνο και υπάρχει ένας ημερήσιος ραδιοφάρος στο μέσο της δυτικής ακτής.
Asociación de Clubs de Baloncesto

Γενική Συνέλευση

Η Γενική Συνέλευση είναι το κύριο όργανο της ACB. Αποτελείται από τα 18 σωματεία καλαθοσφαίρισης και αθλητικές ανώνυμες εταιρείες (Sociedad Anónima Deportiva, S.A.D.) που συνθέτουν τη Liga Endesa. Κάθε σωματείο ή S.A.D. (αναλόγως τη νομική του υπόσταση) εκπροσωπείται από τον αντίστοιχο πρόεδρό του. Ο πρόεδρος της ACB, μαζί με τα άλλα μέλη της εκτελεστικής επιτροπής, είναι υπεύθυνος για τη λειτουργία της οργάνωσης.
1212 Φρανσέτ

Φυσικά χαρακτηριστικά

Η μέση διάμετρος της Φρανσέτ εκτιμάται σε 82,12 χιλιόμετρα. O φασματικός τύπος της είναι X (κατά SMASSII) ή P (κατά Tholen), ενώ το άλβεδό της είναι 0,0400. Η Φρανσέτ περιστρέφεται πιθανώς γύρω από τον εαυτό της μία φορά κάθε 16 και πλέον ώρες.
Τύρα της Δανίας

Τα νεανικά έτη

Ήταν το 5ο παιδί του Χριστιανού Θ΄ βασιλιά της Δανίας και της Λουίζας, κόρης του Γουλιέλμου λαντγκράβου της Έσσης-Κάσσελ. Γεννήθηκε στο Κίτρινο Παλάτι στην Κοπενχάγη. Δεν ήταν σαφές ότι ο πατέρας της θα γίνει βασιλιάς, αποφασίσθηκε όμως από τις Μεγάλες Δυνάμεις δύο μήνες πριν τη γέννησή της και έπειτα από δέκα έτη διαδέχθηκε τον 2o εξάδελφό του Φρειδερίκο Ζ΄. Το έτος 1863 είχε και άλλα γεγονότα: στις 10 Μαρτίου η αδελφή της Αλεξάνδρα παντρεύτηκε τον Εδουάρδο Ζ΄ μέλλοντα βασιλιά της Βρετανίας· στις 30 Μαρτίου, ο αδελφός της έγινε βασιλιάς της Ελλάδας ως Γεώργιος Α΄ και στις 15 Νοεμβρίου ο πατέρας της έγινε βασιλιάς. Τρία έτη μετά, στις 28 Οκτωβρίου/9 Νοεμβρίου 1866 η αδελφή της Δάγμαρ παντρεύτηκε τον Αλέξανδρο Γ΄ μέλλοντα αυτοκράτορα (tsar) της Ρωσίας.

Ο γάμος της

Οι γονείς της, που επιθυμούσαν έναν σπουδαίο γάμο και για την 3η τους κόρη, της πρότειναν τον χήρο Γουλιέλμο Γ΄ βασιλιά της Ολλανδίας· όμως ήταν 36 έτη μεγαλύτερός της. Η Τύρα, που είχε μαύρα μαλλιά και μπλε μάτια, ευγενής και όμορφη, ερωτεύθηκε στα 18 της τον Β. Μάρσερ υπολοχαγό του ιππικού. Όταν έμεινε έγκυος ειπώθηκε στον Τύπο ότι είχε ίκτερο, για να αποφευχθεί το σκάνδαλο. Γέννησε το 1871 ένα κορίτσι, τη Μαρία, που υιοθετήθηκε από μία οικογένεια και άλλαξε όνομα. Ο Β. Μάρσερ, έπειτα από μια αντιπαράθεση με τον βασιλιά, αυτοκτόνησε δύο μήνες μετά τη γέννηση του παιδιού.
Η Τύρα τελικά παντρεύτηκε το 1878 τον Ερνέστο-Αύγουστο Β΄ δούκα του Κάμπερλαντ στη Βρετανία και διεκδικητή βασιλιά του Ανοβέρου: όταν ο πατέρας του Γεώργιος Ε΄ βασιλιάς του Ανοβέρου είχε συμμαχήσει με τη Αυστρία κατά τον Αυστρο-Πρωσικό πόλεμο του 1866, η Πρωσία εισέβαλε στο Ανόβερο και το προσάρτησε. Το 1884 απεβίωσε ο Γουλιέλμος δούκας του Μπράουνσβαϊκ άτεκνος. Ήταν ο τελευταίος του κύριου κλάδου του Οίκου των Γουέλφων και θα τον διαδεχόταν ο Ερνέστος-Αύγουστος Β΄, του νεότερου κλάδου των Γουέλφων-Ανοβέρου. Αλλά ο Γουλιέλμος Β΄ της Γερμανίας δεν το επέτρεπε. Το ζήτημα λύθηκε με το γάμο του γιου της Τύρα και του Ερνέστου-Αυγούστου Β΄, του Ερνέστου-Αυγούστου Γ΄ με την κόρη του Γουλιέλμου Β΄: συμφωνήθηκε να αναλάβει του δουκάτο του Μπράουνσβαϊκ, να εγκαταλείψει τον τίτλο του Ανοβέρου και να συμμαχεί με τη Γερμανία. Το νέο ζεύγος εγκαταστάθηκε στο Μπράουνσβαϊκ.
Ο σύζυγός της απεβίωσε το 1923 και έπειτα από 9 έτη και η Τύρα στο Γκμούντεν της Αυστρίας.
2827 Βέλαμο

Φυσικά χαρακτηριστικά

O φασματικός τύπος του Βέλαμο είναι S (λιθώδης). Τα υπόλοιπα φυσικά χαρακτηριστικά του είναι άγνωστα.
Αλκιβιάδης Εμπειρίκος

Βιογραφικά στοιχεία

Ήταν γιος του Κωνσταντίνου Εμπειρίκου, δημάρχου της Άνδρου, βουλευτή και γόνου της γνωστής οικογένειας εφοπλιστών. Αδελφός του, ήταν ο πολιτικός και εφοπλιστής Επαμεινώνδας Εμπειρίκος. Μαζί με τον αδελφό του, ασχολήθηκαν με την ναυτιλία και το εμπόριο, αποκτώντας τεράστια περιουσία.
Πραγματοποίησε σημαντικό φιλανθρωπικό έργο. Συνεισέφερε στον Σύλλογο προς Ενίσχυση Απόρων Μαθητών στην Βραΐλα Ρουμανίας, ενώ το 1913, κατασκεύασε με δικά του έξοδα το κτίριο της Εμπειρικείου Επαγγελματικής Σχολής, στην Άνδρο. Επίσης, είχε πραγματοποιήσει δωρεά για την ανέγερση σχολής απόρων κορασίδων Άνδρου.
Απεβίωσε το 1924 και δεν είχε παιδιά.
Αλέκος Φιλιππόπουλος

Βιογραφικά στοιχεία

Ξεκίνησε την δημοσιογραφική του σταδιοδρομία στην εφημερίδα «Ακρόπολις» το 1941, σε ηλικία 14 ετών, ως συντάκτης του αθλητικού ρεπορτάζ. Αργότερα εργάστηκε σε πολλές μεγάλες εφημερίδες, αναλαμβάνοντας διευθυντής και αρχισυντάκτης. Την δεκαετία του 1950 εργάστηκε στην εφημερίδα «Εμπρός», κατόπιν στην «Μεσημβρινή» ως αρχισυντάκτης, και το 1967 στην «Απογευματινή», επίσης ως αρχισυντάκτης.
Μεταπολιτευτικά διατέλεσε αρχισυντάκτης της βραχύβιας «Αδέσμευτης Γνώμης», η οποία δημιουργήθηκε και εκδόθηκε από δημοσιογράφους που απεργούσαν.
Το 1975 υπήρξε συνιδρυτής (μαζί με τον Κίτσο Τεγόπουλο) της «Ελευθεροτυπίας», της οποίας και ανέλαβε πρώτος διευθυντής, αποχωρώντας στην συνέχεια λόγω προσωπικών διαφορών με τον Τεγόπουλο.
Από το 1978 υπήρξε άμεσος συνεργάτης του Γιώργου Μπόμπολα στο εγχείρημα της επανέκδοσης της εφημερίδας «Έθνος» και «Έθνος της Κυριακής», η οποία τελικά κυκλοφόρησε τον Σεπτέμβριο του 1981, κατακτώντας γρήγορα την πρώτη θέση στην κυκλοφορία. Τότε εισήγαγε και το μικρό σχήμα ταμπλόιντ.
Αποχώρησε από το «Έθνος» το 1989 και ως τον θάνατό του το 1991 ήταν σύμβουλος προγράμματος της τηλεόρασης του Αντέννα.
Πόπη Ζώρα

Βιογραφία

Γεννήθηκε το 1924 στην Ανδρίτσαινα Ηλείας και σπούδασε αρχαιολογία στο Πανεπιστήμιο Αθηνών και τη Ρώμη, ενώ το 1956 ανέλαβε τη διεύθυνση του Μουσείου Ελληνικής Λαϊκής Τέχνης, θέση την οποία διατήρησε μέχρι το 1980.
Κατά τη διάρκεια της θητείας της, το μουσείο μεταφέρθηκε από το τζαμί Τζισταράκη στην περιοχή της Πλάκας, ενώ η ίδια μερίμνησε ώστε να δημιουργηθούν αρκετά παραρτήματα του μουσείου, να συσταθούν διάφορες τοπικές λαογραφικές συλλογές και να επιστραφούν στην Ελλάδα 30 κεντημάτα του 17ου και του 18ου αιώνα. Παράλληλα, είχε σημαντική συμβολή στην ίδρυση του μουσείου Ελληνικών Λαϊκών Μουσικών Οργάνων.
Επιπλέον, η Ζώρα διετέλεσε επίτιμη διευθύντρια του Μουσείου Ελληνικής Λαϊκής Τέχνης, πρόεδρος της Ελληνικής Εταιρείας Λαογραφικής Μουσειολογίας, καθηγήτρια επί σειρά ετών στην Ανωτέρα Σχολή Ξεναγών και γενική γραμματέας του Πελοποννησιακού Λαογραφικού Ιδρύματος. Για την προσφορά της τιμήθηκε, μεταξύ άλλων, με το βραβείο της Ακαδημίας Αθηνών και με τον Σταυρό του Τάγματος των Ιπποτών της Ιταλικής Δημοκρατίας.
Απεβίωσε στις 28 Οκτωβρίου του 2007 και κηδεύτηκε στο Α΄ Νεκροταφείο Αθηνών.
Επιχείριση Τυχερός Αλφόνσος

Η επιχείριση Τυχερός Αλφόνσος ήταν επιχείριση των Βρετανικών Ενόπλων Δυνάμεων που συνέβησαν κατά τη διάρκεια της εξέγερσης της ΕΟΚΑ στην Κύπρο. Ο Βρετανικός Στρατός έχασε 25 άνδρες: 7 από τροχαίο ατύχημα, 13 άνδρες του τμήματος Γκόρντον Χαϊλάντερς από πυρκαγιά, ενώ σκοτώθηκαν 5 Νόρφολκ και δύο άνδρες από το τμήμα αλεξιπτωτιστών.
Κωνσταντίνος της Έσσης-Ρότενμπουργκ

Βιογραφία

Γεννήθηκε στο Ρότενμπουργκ και ήταν ο δευτερότοκος γιος του Ερνέστου-Λεοπόλδου λάντγκραβου της Έσσης-Ρότενμπουργκ και της Ελεονώρας, κόρης του Μαξιμιλιανού-Καρόλου-Αλβέρτου πρίγκιπα του Λέβενσταϊν-Βέρτχαϊμ-Ροσφόρ.
Το 1744 απεβίωσε ο μεγαλύτερος αδελφός του Ιωσήφ και το 1749 ο πατέρας τους, οπότε τον διαδέχθηκε. Χρίστηκε ιππότης του Τάγματος του Χρυσόμαλλου Δέρατος το 1759.
Το 1755 απεβίωσε ο εξάδελφος του πατέρα του, ο Χριστιανός λάντγκραβος του Βάνφρητ και τον κληρονόμησε, έτσι επανενώθηκε η κτήση που είχε διαιρεθεί μεταξύ του πάππου του και του αδελφού εκείνου το 1648· έμεινε αδιαίρετη ως τη Συνθήκη του Λιουνεβίλ (1801).
ΝΟΤΑΜ

ΝΟΤΑΜ είναι μια Ειδοποίηση προς Αεροπόρους (Notice to Airmen NOTAM ή NoTAM) που υποβάλλεται από μια αρχή της αεροπορίας ώστε να προειδοποιήσει πιλότους για πιθανούς κινδύνους σχετικά με την πορεία πτήσης τους ή σχετικά με μια τοποθεσία, οι οποίοι μπορούν να επηρεάσουν την ασφάλεια της πτήσης. Οι ΝΟΤΑΜ είναι αταξινόμητες ειδοποιήσεις ή συμβουλές που διανέμονται μέσω τηλεπικοινωνιών, οι οποίες περιέχουν πληροφορίες που αφορούν την καθιέρωση την κατάσταση ή τις αλλαγές κάθε αεροναυτικής εγκαταστάσεως, υπηρεσίας, διαδικασίας ή κινδύνου των οποίων η έγκαιρη γνώση είναι σημαντική στο προσωπικό και τα συστήματα που ασχολούνται με τις ιπτάμενες επιχειρήσεις. Οι ΝΟΤΑΜ δημιουργούνται και μεταδίδονται από κυβερνητικές υπηρεσίες και φορείς εκμετάλλευσης αερολιμένων, υπό τις οδηγίες που καθορίζονται από το Παράρτημα 15: Υπηρεσίες Πληροφοριών Αεροναυτικής του Συνεδρίου Διεθνούς Πολιτικής Αεροπορίας (CICA). Ο όρος ΝΟΤΑΜ έγινε κοινής χρήσης (αντί του επίσημου Notice to Airmen) μετά από επικύρωση του CICA και ενεργοποιήθηκε από τις 4 Απριλίου 1947. Οι ειδοποιήσεις προς Αεροπόρους εκδίδονταν κανονικά από μια απλή έκδοση από τις αντίστοιχες αρχές της κάθε χώρας (πχ το Flight Magazine στην Αγγλία). Ένας αριθμός από βελτιώσεις και τροπολογίες στον CICA συνετέλεσαν στο πιο αυτοματοποιημένο σύστημα που υπάρχει σήμερα.
Η ΝΟΤΑΜ κατατίθεται από μια αεροπορική αρχή για να προειδοποιήσει τους πιλότους αεροσκαφών για κάθε κίνδυνο που θα συναντήσουν στην πορεία τους ή σε μια συγκεκριμένη τοποθεσία. Η αρχή, με τη σειρά της, παρέχει ένα μέσο διάδοσης των σχετικών ΝΟΤΑΜ στους πιλότους.

Παράδειγμα

Αυτή είναι μια τυπική ΝΟΤΑΜ από το αεροδρόμιο Χίθροου του Λονδίνου:
A1234/06 NOTAMR A1212/06
Q)EGTT/QMXLC/IV/NBO/A/000/999/5129N00028W005
A)EGLL
B)0609050500
C)0704300500
E)DUE WIP TWY B SOUTH CLSD BTN 'F' AND 'R'. TWY 'R' CLSD BTN 'A' AND 'B' AND DIVERTED VIA NEW GREEN CL AND BLUE EDGE LGT. CTN ADZ
Η αποκωδικοποίηση έχει ως εξής:
ΣΕΙΡΕΣ και ΑΡΙΘΜΟΣ : A1234 εκδόθηκε το 2006
ΦΥΣΗ ΤΗΣ NOTAM : Αντικατάσταση NOTAM 1212 που εκδόθηκε το 2006
FIR: EGTT (FIR ΛΟΝΔΙΝΟΥ)
ΘΕΜΑ: Tροχοδρόμηση (MX)
ΚΑΤΑΣΤΑΣΗ: Κλειστό (LC)
ΚΥΚΛΟΦΟΡΙΑ: NOTAM εκδόθηκε για IFR (I) πτήσεις και VFR πτήσεις (V)
ΣΚΟΠΟΣ: NOTAM επιλέχθηκε για την άμεση προσοχή του πληρώματος (N)
ΣΚΟΠΟΣ: NOTAM επιλέχθηκε για είσοδο PIB  (B)
ΣΚΟΠΟΣ: NOTAM σχετικά με δραστηριότητες πτήσεων (O)
ΠΕΔΙΟ ΔΡΑΣΗΣ: Αεροδρόμιο
ΓΕΩΓΡΑΦΙΚΗ ΘΕΣΗ : 51°29' N 000° 28' W
ΕΠΙΧΕΙΡΗΣΙΑΚΗ ΑΚΤΙΝΑ ΤΗΣ NOTAM : 5 NM
ΑΕΡΟΔΡΟΜΙΟ : London Heathrow (EGLL)
ΑΠΟ: 05:00 UTC 5 September 2006
ΜΕΧΡΙ:05:00 UTC 30 April 2007
ΚΑΤΗΓΟΡΙΑ: Αεροδόμια, Εναέριοι διάδρομοι και βοηθήματα εδάφους
ΠΕΡΙΓΡΑΦΗ: Λόγω εργασιών, ο διάδρομος «Β Νότια» είναι κλειστός μεταξύ “F” και “R”. Ο διάδρομος “R” είναι κλειστός μεταξύ “A” και “B” και εκτρέπεται μέσω μιας νέας πράσινης γραμμής στο κέντρο και μπλε φώτων στο άκρο. Συνιστάται προσοχή.
2022 Γουέστ

Φυσικά χαρακτηριστικά

O φασματικός τύπος του Γουέστ είναι S (λιθώδης). Τα υπόλοιπα φυσικά χαρακτηριστικά του είναι άγνωστα.
Κωνσταντίνος Παπαχρόνης

Βιογραφία

Ιδιαίτερη πατρίδα του ήταν η Κατερίνη. Ο πατέρας του υπήρξε εκπαιδευτικός και ένας από τους ιδρυτές των μουσικών σχολείων στην Ελλάδα. Το 1997 πέρασε στην Δραματική Σχολή του Εθνικού Θεάτρου, απ' όπου και αποφοίτησε το 2000. Έκτοτε συμμετείχε ανελλιπώς σε θεατρικές παραστάσεις.
Tους τελευταίους μήνες της ζωής του έπαιζε κιθάρα στο συγκρότημα Rockin' Bones. Σκοτώθηκε σε τροχαίο δυστύχημα στην Αθήνα, από τη σύγκρουση της μοτοσικλέτας του με διερχόμενο αυτοκίνητο. Η Εξόδιος ακολουθία έγινε στην Κατερίνη.
Νιάζι Κούτσι

Καριέρα

Κατά το παρελθόν έχει αγωνιστεί σε ομάδες της Φινλανδίας, Αγγλίας, Ολλανδίας, Γερμανίας και Σκωτίας, όπως: Λάχτι, Μπέρμιγχαμ Σίτι, Μπλάκπουλ Φ.Κ., Πιτέρμπορο, Χρόνινγκεν ΦΚ, Καρλ Τσάις Ιένα, Κόμπλεντς, Στιβενέιτζ, Νταντί, Tούρουν Παλοσεούρα Τούρκου, ενώ στην Ελλάδα ήρθε για λογαριασμό του Πανιωνίου, το καλοκαίρι του 2011, ενώ πλέον ανήκει στον Ατρόμητο. Ποδοσφαιριστής είναι και ο αδερφός του Shefki Kuqi με μακροχρόνια καριέρα στο αγγλικό πρωτάθλημα, ο οποίος αγωνίζεται στην Όλνταμ Αθλέτικ.

Το ξεκίνημα

Ο Κούτσι ξεκίνησε το ποδόσφαιρο ως έφηβος στις Finnairin Palloilijat (FinnPa), Mikkelin Palloilijat και Κapa-51. Στο φινλανδικό πρωτάθλημα πρωτοέπαιξε to 2002 με τη ΦΚ Λάχτι.

Καριέρα Αγγλία

To 2005 δοκίμασε την τύχη του στην αγγλική Μπέρμιγχαμ Σίτι, στην οποία δεν κατάφερε να βρει θέση στην πρώτη ομάδα και παραχωρήθηκε δανεικός στις Μπλάκπουλ Φ.Κ. και Πιτέρμπορο. Ωστόσο το ίδιο έτος κλήθηκε και αγωνίστηκε σε δυο αγώνες με την εθνική Φινλανδίας.

Γερμανία και Ολλανδία

Το 2006 υπέγραψε με την ολλανδική Χρόνινγκεν ΦΚ αλλά στη μέση της σεζόν παραχωρήθηκε στην γερμανική Καρλ Τσάις Ιένα, όπου παρέμεινε δώδεκα μήνες χωρίς να καταφέρει να πάρει θέση βασικού. Τον Ιανουάριο του 2008 υπέγραψε τριετές συμβόλαιο με την Κόμπλεντζ, με την οποία έπαιξε σε 52 παιχνίδια πρωταθλήματος σκοράροντας 11 φορές στις δυόμισι σεζόν που αγωνίστηκε. Την περίοδο αυτή κλήθηκε και αγωνίστηκε ξανά στην εθνική ομάδα.

Σκωτία

Το καλοκαίρι του 2010 δοκίμασε πάλι την τύχη του στη Βρετανία, συγκεκριμένα στη Σκωτία, αρχικά στην Στιβενέιτζ και έπειτα στην Νταντί ΦΚ αλλά ατύχησε, διότι η Νταντί αποσύρθηκε από το πρωτάθλημα λόγω χρεών.

Επιστροφή στην Φινλανδία

Ο Κούτσι επέστρεψε στην Φινλανδία, στην Τουρούν Παλοσεούρα (TPS) Τούρκου, όπου αγωνίστηκε τη σεζόν 2011 και σε 16 αγώνες σκόραρε 7 φορές.

Ελλάδα

Την τελευταία ημέρα των μεταγραφών του καλοκαιριού του 2011, ήρθε στην Ελλάδα και υπέγραψε διετές συμβόλαιο στον Πανιώνιο. Στην ομάδα της Νέας Σμύρνης έπαιξε σε 22 ματς και αναδείχθηκε πρώτος σκόρερ του συλλόγου την σεζόν 2011-12, με 10 γκολ. Τον Ιούνιο του 2012, αφού έμεινε ελεύθερος, υπέγραψε συμβόλαιο με τον Ατρόμητο.

Στην Εθνική

Στην εθνική Φινλανδίας κλήθηκε για πρώτη φορά το Μάρτιο του 2005 για τα δυο φιλικά ματς που έδωσε η χώρα του στις αραβικές χώρες, με Κουβέιτ (1-0) και Σαουδική Αραβία (4-1). Σκόραρε τρεις φορές, πετυχαίνοντας το μοναδικό γκολ επί του Κουβέιτ και δύο επί της Σ. Αραβίας. Έπαιξε ξανά το 2008, όταν μπήκε ως αλλαγή σε αγώνα για την προκριματική φάση του Παγκ. Κυπέλλου.
Παντελής Δημητριάδης

Πρώιμα χρόνια

Παιδί Κερκυραίων γονέων, μεγάλωσε στην Κέρκυρα, όπου το 1993, ως μαθητής λυκείου, σχημάτισε το συγκρότημα Κορεσμένοι Υδρογονάνθρακες (μετέπειτα Κόρε. Ύδρο.), μαζί με τους συμμαθητές του Σπύρο Καταγή, Γιώργο Αρβανιτάκη και Τέο Παϊραμίδη. Ο Δημητριάδης και ο Καταγής ήταν οι βασικοί δημιουργοί και ερμηνευτές των πρωτόλειων τραγουδιών των Κορε(σμένων) Υδρο(γονανθράκων), που, ηχογραφημένα με τα απολύτως βασικά μέσα, κυκλοφορούσαν σε κασέτες μερικών δεκάδων αντιτύπων στους underground μαθητικούς κύκλους του νησιού.

Κόρε. Ύδρο. (1993-2014)

Τα πρώτα χρόνια των Κόρε. Ύδρο. συνοδεύτηκαν από μια μάλλον cult φήμη στην Κέρκυρα, στηριζόμενη σε ανεπεξέργαστες σπιτικές ηχογραφήσεις, αλλά και σε μια γενικότερη αμφιλεγόμενη παρα-καλλιτεχνική δραστηριότητα. Η προσχώρηση του Αλέξανδρου Μακρή στο σχήμα το 2001, σηματοδότησε μια πιο τεχνοκρατική -ως προς την παραγωγή- προσέγγιση του υλικού του Δημητριάδη. Το δισκογραφικό ντεμπούτο του νέου δημιουργικού διδύμου, Αν Όλα Τέλειωναν Εδώ, κυκλοφόρησε από την ανεξάρτητη εταιρεία Wipe Out τον Μάρτιο του 2003. Ακολούθησαν -με χρονική σειρά και σε διάστημα δέκα ετών- οι κυκλοφορίες του mini album Εφτά Μήνες Μετά (2003 - αποκλειστικά online κυκλοφορία), των δίσκων Φτηνή Ποπ για την Ελίτ (Φεβρουάριος 2006) και Όλη η Αλήθεια για τα Παιδιά του '78 (Απρίλιος 2009) από τη δισκογραφική Minos EMI, και του δίσκου Απλές Ασκήσεις στον Υπαρξισμό (Απρίλιος 2013) από την ανεξάρτητη Inner Ear.
Τον Ιανουάριο του 2014, Δημητριάδης και Μακρής ανακοίνωσαν από κοινού την παύση της συμπόρευσής τους, μέσω της επίσημης ιστοσελίδας του συγκροτήματος.

Τα Παιδιά της Παλαιότητας (2013- )

Το καλοκαίρι του 2013, o Δημητριάδης σχημάτισε το συγκρότημα Τα Παιδιά της Παλαιότητας, μαζί με συνεργάτες της τελευταίας περιόδου των Κόρε. Ύδρο. Με οδηγό έναν κύκλο ανέκδοτων τραγουδιών του, προέκυψε ο πρώτος δίσκος του νέου σχήματος 12 Τραγούδια από τις Κατακόμβες, που κυκλοφόρησε από την Inner Ear τον Ιούνιο του 2014, ενώ το Νοέμβριο του 2015, ακολούθησε ο δίσκος Consortium in Amato από την κερκυραϊκή L39.

Ποίηση

Τον Απρίλιο του 2011 η εκδοτική εταιρεία Εξώστης πραγματοποίησε τη συγκεντρωτική έκδοση των ξεκαθαρισμένων ποιημάτων του Π.Ε. Δημητριάδη της περιόδου 2000-2010, υπό τον τίτλο Ξεκαθάρισμα Λογαριασμών.

Σπουδές και ενασχολήσεις

Ο Π.Ε. Δημητριάδης έχει σπουδάσει Ελληνική Φιλολογία (ειδίκευση Γλωσσολογίας) και έχει εργαστεί περιστασιακά στο χώρο της εκπαίδευσης διδάσκοντας ελληνικά ως ξένη γλώσσα, ενώ -σύμφωνα και με το βιογραφικό σημείωμα στο οπισθόφυλλο του βιβλίου του- ασχολείται μεταξύ άλλων με τον επαγγελματικό αθλητισμό, την Εκκλησία και τη δορυφορική τηλεόραση.
Αεροπορική Βάση Τανάγρας

Ιστορικό

Η Αεροπορική Βάση Τανάγρας χρησιμοποιήθηκε ως βοηθητικό αεροδρόμιο κατά τον 2ο Παγκόσμιο Πόλεμο μέχρι και τις αρχές της δεκαετίας του '50. Τότε, με τη συμβολή του ΝΑΤΟ, αναβαθμίστηκε σε κυρίως αεροδρόμιο. Η 114 Πτέρυγα Μάχης οργανώθηκε τον Αύγουστο του 1956 κάτω από τη δικαιοδοσία του 28ου Αρχηγείου Τακτικής Διοίκησης. Τρεις Μοίρες με F-86E Sabre προσγειώθηκαν στις αρχές Νοεμβρίου 1956 στη μονάδα. Αυτές οι Μοίρες Αναχαίτισης Ημέρας (341, 342 και 343 ΜΑΗ) ανατοποθετήθηκαν από την 112 Πτέρυγα Μάχης της Ελευσίνας. Στις 24 Μαΐου 1958 αποχώρησε η 343 ΜΑΗ η οποία μεταφέρθηκε στην 111 Πτέρυγα Μάχης στην Νέα Αγχίαλο. Παράλληλα, το 2ο Ακροβατικό Σμήνος της Ελληνικής Πολεμικής Αεροπορίας σχηματίστηκε στην Τανάγρα.
Την 4η Αυγούστου 1975, τα νεοαποκτηθέντα γαλλικά μαχητικά Mirage F-1GC προσγειώθηκαν στην Αεροπορική Βάση της Τανάγρας, αντικαθιστώντας σταδιακά τα F-102. Στις 30 Ιουνίου 2003, μετά από 28 χρόνια συνεχούς παρουσίας, αποσύρονται τα αεροσκάφη Mirage F-1CG και αναστέλλεται η λειτουργία της 342 Μοίρας Παντός Καιρού.
Την 3η Μαΐου 2007, το πρώτο Mirage2000-5 προσγειώθηκε στην Αεροπορική Βάση της Τανάγρας ανανεώνοντας το στόλο της 331 Μοίρας. Εξοπλισμένο με το βλήμα MICA EM/IR καθώς και το υποστρατηγικό βλήμα SCALP, το Mirage 2000-5 έγινε το πλέον αποτρεπτικό όπλο πάνω από τη θάλασσα του Αιγαίου.

Υποδομές

Το αεροδρόμιο βρίσκεται σε υψόμετρο 148 μέτρων (485 πόδια) από το επίπεδο της θάλασσας. Διαθέτει έναν διάδρομο, διεύθυνσης 10/28 διαστάσεων 2.989x45 μέτρα (9.807x148 πόδια). Ο διάδρομος είναι ασφαλτοστρωμένος και φωτισμένος.